### Resume

Byrådet godkendte den 9. december 2020, pkt. 229, skema A for Boligforeningen Give, afd. 13628 (Nybyggeri af 40 almene familieboliger i Vonge, [adresse] og [adresse]). Boligforeningen anmoder efter licitation om godkendelse af Skema B. Grundet stigende omkostninger, er der en væsentlig overskridelse af anskaffelsessummen i forhold til Skema A. En ændring af støttebekendtgørelsen gør det muligt at godkende Skema B med forhøjelse af maksimumsbeløbet på 20%. Lånet ydes på samme vilkår som grundkapitallån. Boligselskabet ansøger om kommunal godkendelse heraf.

### Sagsfremstilling

Byrådet gav den 9. december 2020, pkt. 229, tilsagn til opførelse af 40 almene familieboliger: 10 boliger i Vonge, 14 boliger i [adresse] og 16 boliger i [adresse].

Boligforeningen oplyser, at projektet i foråret 2022 blev udbudt i licitation med en højeste acceptabel pris på 53.750.000 kr. Det billigste indkomne bud var på 72.358.750 kr. – altså ca. 35% over den anførte højeste acceptable pris.

Projektet har derfor været i nyt EU-udbud den 2. februar 2023, hvor alle de modtagne tilbud på ny lå langt ud over, hvad der på nogen måde var muligt at holde indenfor rammebeløbet. Udbuddet blev derfor annulleret.

Boligforeningen har imidlertid efter forhandling indgået en rammeaftale med en totalentreprenør, hvor der stadig er tale om en overskridelse af rammebeløbet, men hvor overskridelsen er mindre en 20%, hvilket er indenfor rammen efter lovændringen.

Boligforeningen ønsker skema B godkendt med regulering af maksimumbeløbet for 2021, således at dette forhøjes indenfor lovens rammer.

Forhøjelse af maksimumbeløbet

Folketinget vedtog i sommeren 2022 en ændring af støttebekendtgørelsen som betød, at regulering af det årlige rammebeløb blev fremrykket til den 14. september 2022.

Det følger endvidere af lovændringen, at kommunalbestyrelsen og Landsbyggefonden får mulighed for at godkende skema B, selvom anskaffelsessummen forhøjer maksimumbeløbet med op til 20 %. Overskridelsen af maksimumbeløbet finansieres med 10 % lån fra kommunen og 90% lån fra Landsbyggefonden. Lånene ydes på samme vilkår som et grundkapitallån, hvilket betyder, at overskridelsen af maksimumsbeløbet ikke resulterer i en højere husleje.

En overskridelse af maksimumbeløbet på 15.000.000 kr. vil betyde en forøgelse af grundkapitallånet med 1.500.000 kr.

Indeksering af maksimumbeløbet - Husleje:

Ved godkendelse af skema A er den foreløbige husleje beregnet til 950 kr./m²/år ekskl. el, vand og varme.

Ved justering af rammebeløbet til nyeste ramme pr. 14. september 2022 vil huslejen udgøre 1.010 kr./m2. Det er boligforeningens vurdering, at hvis huslejen stiger til dette beløb pr. m2, vil boligerne med stor sandsynlighed ikke kunne udlejes.

Boligforeningen ønsker i stedet at anvende det maksimale rammebeløb for 2021. Dette vil give en husleje på 957 kr./m2, som skønnes at være et realistisk huslejeniveau.

Lovgrundlag

Inden godkendelse af en anskaffelsessum før byggeriets påbegyndelse har kommunen påset, at betingelserne efter lov om almene boliger m.v. og efter bekendtgørelse om støtte til almene boliger samt øvrige myndighedskrav er overholdt, jf. § 39 i bekendtgørelse om støtte til almene boliger.

Den endelige anskaffelsessum godkendes ved skema B er bindende, jf. § 13 i bekendtgørelse om støtte til almene boliger (Støttebekendtgørelsen), ligesom de øvrige betingelser for overskridelse af maksimumsbeløbet i § 13 a er opfyldt.

### Økonomi

![](data:image/png;base64...)

Fig. 1: Projektets anskaffelssum i mio. kr.

Udover kommunalt rente- og afgiftsfrit lån på 6.306.000 + 1.340.000 skal kommunen yde garanti på realkreditlån udover 60% af ejendommens værdi.

Den fremtidige gennemsnitlige husleje er beregnet til kr. 957,- pr. m2, ekskl. forbrug el, vand og varme.

Høring
Økonomi og Controlling har ingen bemærkninger af bevillingsmæssig karakter.

### Klima og resiliensvurdering

Ikke relevant.

### Sagens videre forløb

Sagen skal behandles af Økonomiudvalget og byrådet.

### Teknik- og Miljødirektøren indstiller,

|  |  |
| --- | --- |
| at | udvalget over for byrådet anbefaler at godkende skema B med en samlet anskaffelsessum på 92,220 mio. kr. |

|  |  |
| --- | --- |
| at | udvalget over for byrådet anbefaler at påtage sig forpligtigelser til at yde garanti for den del af kreditforeningslånet, som på tidspunktet for lånets optagelse har pantesikkerhed ud over 60% af ejendommens værdi |

|  |  |
| --- | --- |
| at | udvalget over for byrådet anbefaler at meddele tilsagn om betaling af grundkapital på 8% af anskaffelsessummen, svarende til ca. 6,306 mio. kr. |

|  |  |
| --- | --- |
| at | udvalget over for byrådet anbefaler udvidelse af maksimumbeløbet |

|  |  |
| --- | --- |
| at | udvalget over for byrådet anbefaler ekstra grundkapitallån på 1.340.000 kr. |

|  |  |
| --- | --- |
| at | udvalget over for byrådet anbefaler at godkende en husleje på 957 kr. pr. m2 eksklusiv el, vand og varme. |

### Beslutning

Anbefalet.